Diari Oficial de la Generalitat Valenciana


Sumari del DOGV 5523, del 30-05-2007 (2007/6893)

ACORD de 26 d'abril del 2007, de la Comissió Territorial d'Urbanisme de Castelló, relatiu a la modificació puntual núm. 7 del Pla general de Fanzara.
-----------------------------------------------------------------------------------------------------------------------------------------------------

### Dades del document

Número de DOGV
:   5523

Data del DOGV
:   30-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6893


Data del document
:   26-04-2007

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Fanzara
    * pla d'urbanisme

ACORD de 26 d'abril del 2007, de la Comissió Territorial d'Urbanisme de Castelló, relatiu a la modificació puntual núm. 7 del Pla general de Fanzara. [2007/6893]  
Vist l'expedient relatiu a la modificació puntual núm. 7 del Pla general de Fanzara, i de conformitat amb els següents,   
Antecedents  
Primer. L'Ajuntament de Fanzara va acordar el 30 de setembre del 2006 exposar al públic la modificació, la qual es va dur a terme per mitjà d'anuncis publicats en el periòdic Mediterráneo de 8 de novembre del 2006 i en el Diari Oficial de la Generalitat núm. 5380, de 3 de novembre del 2006. Transcorregut el període d'informació al públic, durant el qual no es va formular cap al·legació, el ple va aprovar provisionalment la modificació en sessió de 19 de gener del 2007.  
Segon. El projecte consta de memòria informativa i justificativa, plànols d'informació i plànols d'ordenació.   
Tercer. L'objecte del document és introduir determinats canvis en dos àmbits del sòl urbà, respecte a l'ordenació detallada establida en el vigent Pla general de Fanzara, aprovat definitivament el 13 de juny del 2001 i que compta amb tres modificacions ja aprovades definitivament.   
Les modificacions consistixen en l'esponjament que es produïx la creació d'una dotació viària i de zona verda de la xarxa secundària en la illa de cases 37 del sòl urbà, amb la consegüent disminució del sòl amb aprofitament lucratiu i edificabilitat, i la reordenació de l'entorn de la illa de cases 45 de manera que se suprimix part de la superfície viària secundària i dotacional de xarxa primària del tipus infraestructura-serveis urbans (Cementeri), generant una nova illa de cases núm. 46, per la qual cosa disminuïx lleugerament la superfície de sòl dotacional i a fi de garantir l'equilibri entre edificacions es reduïx una altura la illa de cases 45.   
D'altra banda es delimita una unitat d'execució a sòl urbà definida com UE-2 amb una superfície de 1.705,30 m² que engloba els àmbits de l'entorn de les illes de cases 45 i la nova illa de cases 46 incloent els sòls dotacionals adjacents, amb l'objecte de fer més senzilla l'equidistribució dels beneficis i càrregues de l'àmbit que sorgix després de la nova ordenació.  
Amb tot es produïx un equilibri global en el còmput d'estàndards dotacionals i sostre edificable de manera que, segons s'indica en la memòria es manté la correcta relació entra la superfície de dotacions públiques i edificabilitat total que exigix l'aplicació de l'article 195 del Decret 67/2006, de 19 de maig, del Consell, pel qual s'aprova el Reglament d'ordenació i gestió territorial i urbanística (d'ara endavant ROGTU)  
Fonaments de dret  
Primer. De conformitat amb el que establix la disposició transitòria primera, apartat primer, de la Llei 16/2006, de 30 de desembre, urbanística valenciana (d'ara endavant LUV), l'aprovació definitiva d'aquest expedient ha de resoldre's de conformitat amb les noves disposicions legals en matèria urbanística i d'ordenació territorial que fonamentalment i per al cas que ens ocupa es concreten en el que disposa la LUV i en el ROGTU.  
Segon. La tramitació de la present modificació puntual del Pla general de Fanzara ha sigut correcta i la documentació, tenint en compte els canvis que s'introduïxen, està completa, de conformitat amb el que establixen els articles 83 al 94 de la LUV, com també en els articles 212 i 217 al 220 i 223 i concordants del ROGTU.  
Tercer. La modificació puntual del Pla general de Fanzara que ara s'examina suposa la introducció d'alteracions que se centren fonamentalment en l'ordenació detallada d'un sòl urbà, encara que l'exclusió d'una porció del sòl destinat a equipament ID de xarxa primària, on s'ubica el cementeri municipal, s'inclouria dins de les modificacions que afecten l'ordenació estructural.  
Com reiteradament ha establit la jurisprudència, la determinació concreta del disseny de l'ordenació en àmbits inclosos en el sòl urbà s'emmarca dins de la discrecionalitat del planejament urbanístic, gaudint en aquests casos l'administració d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li conferix la seua legitimació democràtica.  
Segons ha assenyalat recentment el Tribunal Constitucional en la seua sentència 51/2004, de 13 d'abril, «la decisió sobre la configuració de l'assentament urbà municipal en què consistix el Pla d'urbanisme (marc regulador de l'espai físic de la convivència dels veïns) és una tasca compresa prioritàriament en l'àmbit dels interessos del municipi, i sobre aquella decisió es projecta, per tant, de forma especialment intensa les exigències de l'autonomia municipal». Si bé és possible també la intervenció d'altres administracions públiques, per la imbricació d'interessos diversos que es projecten sobre el mateix territori municipal, aquesta intervenció «no ha d'enfosquir el principi que l'ordenació urbanística del territori municipal és tasca que fonamentalment correspon al municipi, i que la intervenció d'altres administracions es justifica només en la mesura que concórreguen interessos de caràcter supramunicipal o controls de legalitat que, de conformitat amb el bloc de la constitucionalitat, s'atribuïxen a les administracions supraordenades sobre les inferiors».  
La LUV també manté aquests criteris ja iniciats per la LRAU. Així, l'article 85.3 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat  
Quart. En el cas que ens ocupa les qüestions que es plantegen en la modificació no incidixen específicament en interessos supralocals, per la qual cosa cap únicament un control de legalitat.  
Així, es complix el que ha assenyalat l'article 94.2 de la LUV en el sentit que «les noves solucions proposades han de mantindre l'equilibri de les dotacions públiques» i el que ha assenyalat l'article 212.2 del ROGTU, que assenyala que «l'ordenació modificada complirà o mantindrà els estàndards urbanístics de l'ordenació vigent, referits a l'àmbit de la modificació, o a l'àmbit d'anàlisi que es definisca a l'efecte.»  
D'altra banda, la reducció de 271,77 m² de sòl d'ús dotació de xarxa primària ID Cementeri no planteja majors problemes excepte el perill de la necessària observança de la legislació sectorial en aquesta matèria, i la inclusió de tot aquest àmbit dins d'una nova unitat d'execució assegura un major equilibri en desplegament de l'actuació, que en cas contrari veuria molt compromés el seu futur desenvolupament. Per tot això, no pareix que existisca cap obstacle en l'aprovació definitiva de la modificació, justificada en criteris de racionalitat.  
Cinqué. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.  
Per raó de tot el que antecedix, la Comissió Territorial d'Urbanisme de Castelló  
ACORDA  
Aprovar definitivament la modificació puntual núm. 7 del Pla general de Fanzara.  
Contra el present acord, que no posa fi a la via administrativa, pot interposar-se recurs d'alçada, en el termini d'un mes, davant de la secretària autonòmica de Territori i Medi Ambient de la conselleria de Territori i Habitatge, això sense perjudici d'utilitzar qualsevol altre recurs que es considere oportú.  
Castelló, 26 d'abril de 2007.- El secretari de la Comissió Territorial d'Urbanisme: Fernando Renau Faubell.